རྩོམ་པ་པོ་འདི་གཉིས་ཀྱིས་མྱངས་པའི་ལོ་རྒྱུས་ཀྱི་ལྗིད་ཤུགས་ཆེན་མོ་དེ།ནུབ་ཕྱོགས་ཀྱི་ཡུལ་གྲུ་ཁག་གི་རྩོམ་པ་པོ་ཞིག་གི་སེམས་ཁུར་ཙམ་དང་བསྡུར་ཐབས་ག་ལ་ཡོད།ཧ་ལམ་ན་མཉམ་གྱི་གྲོགས་པོ་ཡོད་ཚད་དང་།ཕ་སི་ཐེར་ནག་དང་ཨག་མ་ཐོ་ཝ་ཡི་མི་ཐོག་གཅིག་གི་རྩོམ་པ་པོ་མང་པོ་ཟླ་འགའི་ཡུན་ལ་གཅིག་རྗེས་གཉིས་མཐུད་ཀྱིས་འཆི་བདག་གི་ལག་ཏུ་ཚུད།ཁོ་གཉིས་རང་ཉིད་རྒྱུ་རྐྱེན་གང་མང་གི་དབང་གིས་བཙོན་ལས་ཐར།རྒྱུ་མཚན་གཙོ་བོ་ཞིག་ནི་གཞུང་ཕྱོགས་ཀྱིས་ཁོ་གཉིས་དཔེ་བཟང་མི་སྣ་བྱས་ཏེ།གཞན་དག་ལ་འཇིགས་པ་བཟོ་བའམ་རེ་བ་ལྟར་སྣང་བ་ཞིག་སྟེར་བསམ་པ་དེ་རེད།ཁོ་གཉིས་ཀྱི་གློ་ཤིན་ཏུ་ཉེ་བའི་གྲོགས་པོ་དང་ཉེ་འབྲེལ་དག་ཀྱང་བཙོན་དུ་བཅུག་མྱོང་།ཁ་ཤས་ད་དུང་བཙོན་ལས་འདས་པར་གྱུར་པས།སྙན་ངག་པ་གཉིས་ཀར་སྐྱེ་བོ་སྲོག་ཐར་བྱུང་བ་དག་གིས་འཇིགས་པ་ལས་མ་ཐར་བ་དག་ལ་འཆང་བའི་ནོངས་པ་ཟབ་མོ་སྐྱེ་མྱོང་།ཁོ་གཉིས་ལ་རྩོམ་སྤེལ་བའི་སྐལ་བ་མེད་ལ།ཕ་རོལ་པོས་གླེང་དུས་ཀྱང་ལྡོག་ཕྱོགས་ནས་བཤད་པ་ཙམ་རེད་མོད།འདི་སྡུག་བསྔལ་ཆེན་པོ་དེ་དང་བསྡུར་ཐབས་ག་ལ་ཡོད།ཨུ་རུ་སུའི་སྲོལ་རྒྱུན་གྱི་རིག་སྨྲ་བའི་སྡེ་རུ་ནར་སོན་ཅིང་།ཡོ་རོབ་ལའང་གསལ་ཆ་ཤིན་ཏུ་ཆེ་ནའང་།ཁོ་གཉིས་ནུབ་ཕྱོགས་ཀྱི་རྒྱལ་ཁབ་དག་ལ་རྦད་དེ་བཀག་ནས་གསང་བ་གསང་རྐྱང་བྱས་ཡོད།ཧ་ལམ་ལོ་ངོ་སུམ་ཅུ་ལྷག་གི་ཡུན་ལ།ནུབ་ཕྱོགས་ཀྱི་སྐྱེ་བོ་གཉིས་ཨག་མ་ཐོ་ཝར་བཅར་མྱོང་།དེ་ལས་གཅིག་ནི་སྐུ་དྲག་ཨི་སེ་ཨ་པེར་ལིནཡིན་ཅིང་།ཁོ་གཉིས་ངོ་འཕྲད་པ་དེས་གཞུང་ཕྱོགས་ལ་མོར་ཉེས་པ་ཡ་མ་བརླ་ཞིག་འགེལ་བར་ཁ་གཡར་ས་ཞིག་བཟོས།མོ་དང་ཕ་སི་ཐེར་ནག་གཉིས་ཀ་དུས་རབས་བཅུ་དགུའི་ལོ་རབས་ཉི་ཤུའི་རྗེས་ནས་འཛམ་གླིང་རྩོམ་རིག་དང་འབྲེལ་ཐག་ཡོངས་སུ་ཆད།དེ་བས་ཁོ་གཉིས་ཀྱིས་སར་ཐྲེརམ་པེ་ཁེ་ཐིཡི་སྨྱུག་འོག་གི་མི་སྣ་དག་ལས་ཀྱང་འགྲོ་བ་མིའི་ཁུངས་མེད་དགོད་བྲོ་བའི་རང་བཞིན་ཚོར་ཐུབ།སྙན་ངག་ཁོ་ན་སྟེ།རང་དབང་ལྡན་ཅིང་འཇིགས་པ་བྲལ་བའི་རྩོམ་ལུས་འདིས་ད་གཟོད་མངོན་སུམ་གྱི་སྟོང་བ་འདི་དག་གསབ་ཅིང་།རིགས་པ་དང་ལྡན་པར་བྱས་ནས།འཇིག་རྟེན་དེའི་གཅིག་རྐྱང་བ་དང་བཀོད་སྒྲིག་རང་བཞིན་གང་དེ་འགོག་པར་རྩོམ་ནུས།སོ་ཝི་ཨེད་ཀྱིས་དབང་བསྒྱུར་སྐབས་ཆོས་ལུགས་བཅོམ་ཞིང་།ཆབ་སྲིད་ནི་སྨྱོ་ཧམ་ཆེ་བའམ་སྙིང་པོ་བྲལ་བའི་ཆོ་ག་ཙམ་དུ་གྱུར།དོན་ལ་དེ་གཉིས་ཀའང་དོན་གཅིག་ཡིན།སྙན་ངག་གིས་ཆོས་ལུགས་དང་ཆབ་སྲིད་ཀྱི་ཚབ་ཏུ་གྱུར།འདི་ནི་སྙན་ངག་ལ་ཤིན་ཏུ་གནོད་པ་ཆེ་མོད།རླབས་ཆེ་བའི་ཨག་མ་ཐོ་ཝ་དང་ཕ་སི་ཐེར་ནག་གཉིས་ཀྱི་སྙན་ངག་དག་འགག་སྒོ་འདི་ལས་ཡོངས་སུ་གྲོལ་ཡོད།